ཀྱི་སྦྱིན་པས་རྒྱུད་གྲོལ་ནས་རང་གནས་སུ་གཤེགས་པར་བསམ་མོ།།མཁས་གྲུབ་སངས་རྒྱས་ཡེ
ཤེས་ཀྱིས་གཏོར་མ་བརྒྱ་རྩིའི་མཇུག་ཏུ་ཆོས་རྣམས་ཐམས་ཅད་རྒྱུ་ལས་བྱུང་ཞེས་སོགས་སྔར་བཤད་པའི་ཚིགས་བཅད་དེ་རྣམས་ཀྱིས་རིགས་དྲུག་གི་འགྲོ་བ་རྣམས་ལ་ཆོས་ཀྱིས་སྦྱིན་པ་བྱ་ཞིང་།དེའི་ཚེ་རང་སྤྱན་རས་གཟིགས་སུ་གསལ་བའི་སྐུ

ལས་རིགས་དྲུག་གི་སེམས་ཅན་རྣམས་ལ་རང་རང་གི་ཁམས་དང་དབང་པོ་དང་འཚམ་པའི་ཐུགས་རྗེ་ཆེན་པོའི་སྐུའི་བཀོད་པ་བསམ་གྱིས་མི་ཁྱབ་པ་སྤྲོས་ནས་སྐུ་དེ་དག་འགྲོ་བ་རང་རང་གིས་མཐོང་ཞིང་གང་བཤད་པའི་ཆོས
རྣམས་ཐོས་པས་འགྲོ་བ་རང་གི་རྒྱུད་ལ་ལམ་གྱི་རྟོགས་པ་ཁྱད་པར་ཅན་སྐྱེས་ནས་རྒྱུད་སྨིན་ཅིང་གྲོལ་ནས་ཐམས་ཅད་སངས་རྒྱས་པར་བསམ།དེ་ནས་རང་སྤྱན་རས་གཟིགས་སུ་གསལ་བའི་སྐུ་ལྔས་འོད་ཟེར་ཕྱོགས་བཅུར་འཕྲོས་པ་སྣོད་བཅུད
ཐམས་ཅད་ལ་ཕོག་པས་སྣོད་བཅུད་ཐམས་ཅད་འོད་དུ་ཞུ་ནས་རང་ལ་ཐིམ་རང་ཡང་འོང་དུ་ཞུ་ནས་འོད་གསལ་སྟོང་པ་ཉིད་ཀྱི་ངང་དུ་ཐིམ་པར་བསམ་ལ་ལྷ་ཐོག་ཏུ་རྩེ་གཅིག་ཏུ་མཉམ་པར་འཇོག་ཅི་ཐུབ་བྱ།དེ་ནས་སྟོང་པའི་ངདྨ་ལས་སྐད་ཅིག་གིས་
རང་ཉིད་སྤྱན་རས་གཟིགས་སུ་གསལ་བཏབ་ལ་སྒྱུ་མ་ལྟ་བུའི་རྣལ་འབྱོར་གྱི་ངང་ནས་ཤེས་རབ་སྙིང་པོའི་མདོ་འདྲོན་པར་གསུངས།ཡང་སྔོན་གྱི་དམ་པ་མང་པོས་གཏོར་མགྲོན་གཤེགས་གསོལ་བྱས་ནས་འཁོར་གསུམ་མི་དམིགས་པས་རྒྱས
གདབ་ཕྱིར་ཤིར་སྙིང་འདོན་པར་གསུངས་པས་སྔར་བཤད་པ་ལྟར་འགྲོ་བ་རྣམས་ལ་ཆོས་ཀྱི་སྦྱིན་པ་བྱ་བའི་ཕྱིར་ཤེར་སྙིང་འདོན་པའམ་མགྲོན་གཤེགས་གསོལ་བྱས་ནས་ཤེར་སྙིང་འདོན་པ་གང་མོས་སུ་བྱའོ།།དེ་ལྟར་མགྲོན་གཤེགས་གསོལ
བྱས་ནས་བཟང་པོ་སྤྱོད་པ་དང་།སྨོན་ལམ་བདུན་ཅུ་པ་དང་།སྤྱོད་འཇུག་སྨོན་ལམ་སོགས་སྨོན་ལམ་རྒྱ་ཆེར་འདོན་ཞིང་།ཁྱད་པར།འདི་ལྟར་བགྱིས་པའི་བསོད་ནམས་དང་།།བདག་གི་དུས་གསུམ་དགེ་བའི་མཐུས།།ཉམ་ཐག་འགྲོ་བ་མཐའ་དག་གི།།

མགོན་སྐྱབས་དམ་པར་བདག་གྱུར་ཅིག།ཚ་གདུང་དམྱལ་བའི་འཇིགས་པ་རྣམས།།སྐྱོབ་བྱེད་བསིལ་བའི་ཆར་དང་ནི།།གྲང་བའི་དམྱལ་བ་མཐའ་དག་གི།གདུང་སེལ་ཉི་མའི་མཆོག་གྱུར་ཅིག།རོ་བརྒྱའི་ཟས་སྐོམ་རྒྱ་མཚོ་ཡིས།།ཡི་དྭགས་མ་ལུས
དབུགས་འབྱིན་ཅིང་།།བཀོལ་སྤྱད་རྨོངས་པའི་མུན་སེལ་བའི།།སྒྲོན་མེའི་མཆོག་ཏུ་བདག་གྱུར་ཅིག།ཕྲག་དོག་འཐབ་རྩོད་སྡུག་བསྔལ་གྱི།།མདའ་ཆར་འབབ་ལ་གོ་ཆ་དང་།།འཆི་འཕོ་ལྟུང་བའི་ཆུ་འཁྲུག་པར།།སྒྲོལ་བྱེད་བརྟན་པོའི་གཟིངས་གྱུར་ཅིག
འཇིག་རུང་སྐྱེ་རྒན་འཆི་ཡི།།རིམས་ནད་དྲག་པོས་གཙེས་པ་ལ།།ཉོན་མོངས་ནད་ཀུན་སེལ་བྱེད་པའི།།སྨན་པའི་མཆོག་ཏུ་བདག་གྱུར་ཅིག།བདག་ནི་དབུལ་ཞིང་ཕོངས་རྣམས་ལ།།འདོད་དགུ་འབྱུང་བའི་གཏེར་ཆེན་དང་།།གཉེན་དང་བྲལ་བས་གདུངས
རྣམས་ཀྱི།།གཉེན་དང་བཤེས་སུ་ངེས་གྱུར་ཅིག།བདག་ཀྱང་ཚེ་རབས་ཐམས་ཅད་དུ།།དལ་འབྱོར་རྟེན་བཟང་དགེ་བའི་བཤེས།།ཡིང་བཞིན་ནོར་བུ་སྤྱི་བོར་འཛིན།།ཐོས་བསམ་སྒོམ་པའི་གྲུར་ཞུགས་ནས།།སྐུ་གསུམ་གླིང་དུ་ཕྱིན་གྱུར་ཅིག།ཅེས་སྨོན
ལམ་དང་ཤིས་པ་བརྗོད་པར་བྱའོ།།གཉིས་པ་གཏོར་མའི་རྣམ་གྲངས་བཤད་པ་ནི།བླ་མེད་ཀྱི་རྒྱུད་རྣམས་ནས་འཇིག་རྟེན་ལས་འདས་པའི་གཏོར་མ་དང་།འཇིག་རྟེན་པའི་གཏོར་མ་གཉིས་སུ་བསྡུས་ནས་གསུངས།རྒྱུད་སྡེ་འོག་མ་གཉིས་ནས།འཇིག
རྟེན་པའི་གཏོར་མ་ཆ་གསུམ་སྟེ།ཕྱོགས་སྐྱོང་རྣམས་དང་།སྡེ་བརྒྱད་རྣམས་དང་།གདོན་བགེགས་རྣམས་ལ་གཏོར་མ་དབུལ་བ་སྟེ།གཏོར་མགྲོན་སྡེ་ཚན་གསུམ་དུ་བསྡུས་ནས་གཏོར་མ་གཏོང་བར་གསུང་ཤིང་།སྡེ་ཚན་དེ་དག་རེ་རེ་ལའང་ནང

གསས་ཀྱི་ཕྱེ་ན་མཐའ་ཡས་སོ།།ཆ་གསུམ་བཏང་བའི་རྗེས་སུ་ཡི་དྭགས་རྣམས་ལ་ཟན་རིལ་ཆུ་དང་བཅས་པ་གཏོང་བར་གསུངས།འདུལ་བ་ནས་བཤད་པའི་གཞི་གསུམ་གྱི་ཕྱག་ལེན་སྐབས།བླ་མ་དཀོན་མཆོག་དང་།
མཁའ་འགྲོ་ཆོས་སྐྱོང་དང་།རིགས་དྲུག་དང་།གཞི་བདག་སྟེ་མགྲོན་ཚུན་བཞིར་བསྡུས་ནས་གཏོར་མ་ཆ་བཞིར་གྲགས་པ་གཏོང་བར་བོད་ཀྱི་འདུལ་འཛིན་གོང་མ་རྣམས་ཀྱི་ཕྱག་བཞེས་སུ་མཛད་པ་ད་ལྟའང་ཡོངས་སུ་གྲགས་པ་ལྟར་ཡིན།།གཏོར
མ་བརྒྱ་རྩ་ནི་བཀའ་གདམས་གོང་མ་རྣམས་ཀྱི་གསུང་རྒྱུན་ལོས་འབྱུང་ཞིང་།བརྒྱ་རྩིའི་ནང་དུ་མ་འདུས་པའི་མགྲོན་གང་ཡང་མེད་ཀྱང་དགོས་པའི་དབང་གིས་བརྒྱ་རྩའི་ནང་གི་མགྲོན་ཚན་འགའ་ཞིག་ཟུར་དུ་དཀར་སྟེ་གཏོར་མ་གཏོང་བའི་ཆོ་ག།
སྔོན་གྱི་དམ་པ་མང་པོས་མཛད་དེ།ནོར་སྒྲུབ་ཕྱིར་ནོར་ལྷར་གཏོར་མ་དབུལ་བའི་ཆོ་ག་ཟུར་དུ་མཛད་པ་དང་།གཞན་ཡང་འཛམ་བྷ་ལའི་ཆུ་སྦྱིན་དང་།དཀར་ཆ་བཞིར་གྲགས་པའི་གཏོར་མ་དང་།ཟས་མ་ཟོས་གོང་དུ་ཡི་དྭགས་ལ་གཏོར་མ་གཏོང
པའི་ཆོ་ག་སུ་རུ་པར་གྲགས་པ་དང་།ལུས་ཀྱི་འབྱུང་བ་འཁྲུགས་པའི་ནད་ཞི་བ་སོགས་ཀྱི་དགོས་པའི་ཕྱིར་གྲུབ་ཆེན་དམ་པ་སངས་རྒྱས་ཀྱིས་འབྱུང་བཞི་གཏོར་མར་གྲགས་པ་མཛད་དེ།འདི་གཏོང་བར་འདོད་ན་གཏོར་སྣོད་རྣམས་སུ་རིམ་པ་བཞིན
ཟླུཟླམ་གཏོར།གཏོར་མ་ཟན་ལེབ་བྱས་པའི་ཟླ་གམ།གྲུ་གསུམ།ཟླུམ་པོ།གྲུ་བཞིའི་དབྱིབས་ཅན་རྣམས་དགོད་ཅིང་།ཟླུ་མ་གཏོར་ལ་ཟན་རིལ་བཅུ།ཟླ་གམ་ལ་ཟན་རིལ་ལྔ།གྲུ་གསུམ་ལ་ཟན་རིལ་གསུམ།ཟླུམ་པོ་ལ་ཟན་རིལ་དྲུག།གྲུ་བཞི་ལ

ཟན་རིལ་བཞི་རྣམས་ཐུག་སྟེ་ཆུ་དང་བཅས་བཤམས།སྣོད་གཅིག་ཏུ་བྱེད་ན་ཟླུམ་གཏོར་དབུས་སུ་བྱས་པའི་མདུན་ནས་གཡས་བསྐོར་དུ་དགོད་ཅིང་ཟན་རིལ་སྔར་ལྟར་བླུག།ནད་པའི་ཕྱིར་ཡིན་ན་གླུང་གཟུགས་ཀྱང་བྱའོ།།དེ་ལྟར་བཤམས་ནས་གཏོང
ཚུལ་དངོས་གཞི་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཛད་པ་ལྟར་བྱའོ།།འཕགས་པ་སྤྱན་རས་གཟིགས་ཀྱིས་དཔོན་སྟོན་སྐྱེར་སྐྲང་པ་ཆེན་པོ་ལ་དཀོར་གྲིབ་སེལ་ཕྱིར་བྲུལ་གཏོར་དུ་གྲགས་པའི་གཏོར་མའི་ཆོ་ག་གནང་སྟེ།དེ་ལ་ནཱི།གཏོར་ཆ་ལྔའི
ནང་དུ་ཐེབས་ཀྱུ་གསུམ་གསུམ་དང་ཆུ་དང་བཅས་པ།ཟན་རིལ་ལྔ་བཅུ་རྩ་གཅིག་ཆུ་དང་བཅས་སྟ་གོན་བྱ།གཏོར་སྣོད་གཅིག་ཏུ་བྱུད་ན་རིམ་བཞིན་བཤམས་ལ་གཏོར་མ་དང་པོ་ཐུགས་རྗེ་ཆེན་པོ་ལ་དབུལ།དེ་ནས་བྲུལ་གཏོར་དངོས་གཞི་མགྲོན་ཚན
གསུམ་ལ་ཟན་རིལ་ཆུ་དང་བཅས་གཏོར་སྣོད་དུ་འཇུག་ཅིང་མ་ཎི་བགྲང་བ་དང་།རང་གི་ཐ་མལ་བའི་ལུས་གཏོར་སྣོད་ཀྱི་ནང་དུ་སོང་བ་བདུད་རྩིར་བྱིན་གྱིས་བརླབས་ནས་འབུལ་བ་དང་།དེ་ནས་ཐུགས་རྗེ་ཆེན་པོའི་བཀའ་སྡོང་ཀླུ་རྣམས་ལ་གཏོར་མ་བཏང
ནས་འཕྲིན་ལས་འཆོལ་བ་སྟེ།འདི་ལྟ་བུའི་བྲུལ་གཏོར་གཏོང་བར་འདོད་ན་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་ཆོ་ག་ལྟར་བྱའོ།།ཡང་རང་ཉིད་རྒྱལ་བ་ཤཱཀྱ་ཐུབ་པར་བསྐྱེད་ནས་གཏོར་སྣོད་དུ་ཟན་རིལ་ཆུ་བཅས་བཤམས་ལ།གཏོར
མ་སྣོད་བཅས་སྔགས་དང་ཕྱག་རྒྱས་བྱིན་གྱིས་བརླབས་ནས་མགྲོན་སྤྱན་དྲངས་མི་དགོས་པར་འཁོར་འདས་ཀྱི་མགྲོན་ཐམས་ཅད་ཀྱིས་གཏོར་མ་གསོལ་བས་མཉེས་ཤིང་ཚིམ་པར་བསམ་ལ་སཾ་བྷ་རས་གཏོར་མ་བསྔོས་ནས་སྨོན་ལམ་བཏབ

ལ་འཇིག་རྟེན་པའི་མགྲོན་རྣམས་ལ་ཆོས་སྦྱིན་བྱས་ཏེ་མི་དམིགས་པར་བསམ།འདི་ནི་སྔོན་དུས་མཆོད་སྦྱིན་ལུགས་སུ་གྲགས་པ་མགྲོན་སྤྱན་འདྲེན་དང་གཤེགས་གསོལ་མི་དགོས་པར་གར་བཞུགས་སོ་སོའི་གནས
སུ་ཕུལ་བས་ཆོག་པར་བཤད་པ་དེ་ཡིན་ཞིང་།འདི་གཏོང་བར་འདོད་ནི་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་ཆོ་ག་ལྟར་བྱའོ།།གཞན་ཡང་སྲོག་བསྤུའི་གཏོར་མ་དང་།འཆི་བ་སྤུའི་གཏོར་མ་དང་།ཞི་རྒྱས་དབང་དྲག་གི་ལས་དང
མཐུན་པའི་གཏོར་མ་སོགས་མཐའ་ཡས་པ་ཡོད་དོ།།གསུམ་པ་གཏོར་མའི་ཕན་ཡོན་བཤད་པ་ནི།གཏོར་མ་ལ་བརྩོན་པར་བྱས་ན་ཚེའི་བར་ཆད་རྣམས་ཞི་ནས་ཚེ་རིང་དུ་གནས་པར་འགྱུར་བ་དང་།འབྱུང་བ་འཁྲུགས་པའི་གནོད་པ་རྣམས་ཞེ་ནས
ཁམས་སྙོམས་ཏེ་ནད་སྔར་ཡོད་ཞི་ཞིང་ནད་གསར་པ་མི་འཇུག་པ་དང་།དཀར་ཕྱོགས་ཀྱི་ལྷ་རྣམས་མགུ་ནས་ལུས་ལ་མདངས་བསྐྱེད་དེ་ལུས་གཟི་མདངས་དང་ལྡན་པར་འགྱུར་བ་དང་།སྨན་ལྔ་ལ་སོགས་པའི་དུག་རིགས་མེད་པའི་སྨན
རྣམས་གཏོར་རྫས་སུ་ཕུལ་བས་རང་གང་དུ་གནས་པའི་ས་ཕྱོགས་དེར་ནད་མེད་པར་འགྱུར་བ་དང་།རིན་པོ་ཆེ་རྣམས་གཏོར་རྫས་སུ་ཕུལ་བས་རང་གང་དུ་གནས་པའི་ས་ཕྱོགས་དེར་འབྱོར་པ་འཕེལ་ཞིང་བདེ་བ་མཆོག་དང་ལྡན་པར་འགྱུར
བ་དང་།འབྲུ་རྣམས་གཏོར་རྫས་སུ་ཕུལ་བས་རང་གང་དུ་གནས་པའི་ས་ཕྱོགས་དེར་ལོ་ལེགས་ཤིང་འབྲུ་རྣམས་རྒྱས་པར་འགྱུར་བ་དང་།དཀོན་མཆོག་སྲིད་ཞུའི་མགྲོན་རྣམས་ལ་མཆོད་གཏོར་ཕུལ་བས་བསོད་ནམས་ཆེས་ཆེར་འཕེལ་བར

འགྱུར་བ་དང་།གཏོར་མ་བརྒྱ་རྩ་ལ་ལམ་གྱི་གནང་ཀུན་ཚང་བས་བསམ་པ་སེམས་བསྐྱེད་དང་སྤྱོད་པ་ཕྱིན་དྲུག་གིས་བསྡུས་པའི་ཐེག་པ་ཆེན་པོའི་ལམ་གྱི་ལུས་རྫོགས་པ་ལ་ཉིན་རེ་བཞིན་བག་ཆགས་ཐེབས་པར་འགྱུར་བ་དང་།ལྷག་པར་སྦྱིན
པའི་ཕར་ཕྱིན་མྱུར་དུ་རྫོགས་པར་འགྱུར་བ་དང་།གཏོར་མ་ལ་འབད་པའི་མཐུས་བསོད་ནམས་རྒྱས་ཏེ་ལོངས་སྤྱོད་འཕེལ་ཞིང་གང་བསམས་པའི་དོན་ཐམས་ཅད་མྱུར་དུ་འགྲུབ་པར་འགྱུར་བ་དང་།སྔར་བསགས་ཀྱི་སྡིག་སྒྲིབ་ཐམས་ཅད་མྱུར
དུ་བྱང་བར་འགྱུར་བ་དང་།ཉིན་རེ་བཞིན་མི་མ་ཡིན་རྣམས་ལ་བསམ་པ་བཟང་པོས་གཏོར་མ་བསྔོས་པས་མི་མ་ཡིན་རྣམས་ཀྱི་གདུག་རྩུ་བ་ཞི་ཞིང་སེམས་མགུ་ནས་རྟག་ཏུ་ཕན་པའི་གྲོགས་བྱེད་ཅིང་མཐར་རང་གི་དབང་དུ་འདུ་བར་འགྱུར་བ
དང་།རིགས་དྲུག་གིས་བསྡུས་པའི་སེམས་ཅན་ཐམས་ཅད་ལ་གནོད་འཚེའི་བསམ་སྦྱོར་སྤངས་ནས་བྱམས་པའི་སེམས་ཀྱིས་གཏོར་མ་བསྔོ་ཞིང་ཆོས་ཀྱི་སྦྱིན་པ་བྱས་པས་བསོད་ནམས་རླབས་ཆེན་པོ་ཐོབ་སྟེ་གནས་སྐབས་ལྷ་མིའི་གོ་འཕང
ཐོབ་པར་འགྱུར་ཞིང་ས་ལམ་རིམ་གྱིས་རྫོགས་ཏེ་མཐར་ཐུག་སངས་རྒྱས་ཀྱི་གོ་འཕང་མྱུར་དུ་ཐོབ་པར་འགྱུར་བ་སོགས་ཕན་ཡོན་མཐའ་ཡས་པ་གསུངས་ཏེ།དེ་དག་སོ་སོའི་ཁུངས་རྣམས་གཅིག་ཏུ་རྒྱལ་བའི་བཀའ་ལས་ཇི་ལྟར་གསུངས་ཚུལ་དང
སྔོན་གྱི་བླ་མ་གོང་མ་རྣམས་ཀྱི་གསུང་སྒྲོས་ལ་ཇི་ལྟར་ཡོད་པ་དང་།ལྷག་པར་ཇོ་བོ་རྗེ་དཔལ་ལྡན་ཨ་ཏི་ཤ་དང་འབྲོམ་རིན་པོ་ཆེ་བཀའ་གདམས་སྐུ་མཆེད་རྣམ་པ་གསུམ་སོགས་སྔོན་གྱི་བཤེས་གཉེན་ཆེན་པོ་དེ་དང་དེ་དག་གིས་ཐུགས་དམ

གཏོར་མ་ལ་བརྩོན་པར་མཛད་པས་གནས་སྐབས་སུ་འགལ་རྐྱེན་ཞི་བ་དང་།ཐུགས་བཞེད་ཐམས་ཅད་ལྷུན་གྱིས་གྲུབ་པར་བྱུང་བ་སོགས་བླ་མ་གོང་མ་རྣམས་ཀྱི་གསུང་སྒྲོས་རྣམས་ཞིབ་ཏུ་བཀོད་ན་ཡི་གེ་ཧ་ཅང
མང་པོར་འགྱུར་བས་འདིར་ཕན་ཡོན་རྣམས་ཀྱི་སྒོ་བསྟན་པ་ཙམ་ཞིག་བརྗོད་པ་ཡིན་གཏོར་མའི་རྣམ་བཞག་དང་ཕན་ཡོན་གྱི་ཚུལ་རྣམས་ཞིབ་པར་བླ་མ་དམ་པའི་ཞལ་ལས་ཤེས་པར་བྱའོ།།བཞི་པ་གཏོར་མ་མདོ་རྒྱུད་ནས་ཇི་ལྟར་གསུངས་པའི
ཚུལ་བཤད་པ་ནི།སྦྱར་ན་སྡེ་སྣོད་གསུམ་དང་རྒྱུད་སྡེ་བཞི་ནས་གཏོར་མའི་ཚུལ་གསུངས་ལ།ལྷག་པར་གསང་སྔགས་རྒྱུད་སྡེ་བཞི་ནས་གསུངས་པའི་ལྷའི་སྒོམ་བཟླས་དང་ཞ་རྒྱས་དབང་དྲག་གི་ལས་སྒྲུབ་པ་ཐམས་ཅད་ལ་གཏོར་མ་ངེས་པར
དགོས་ཤིང་།ཡི་དམ་གྱི་ལྷ་དང་ཕྱོགས་སྐྱོང་ལ་གཏོར་མ་མ་ཕུལ་བར་འཕྲིན་ལས་རྣམ་བཞིའི་ལས་གང་ཡང་མཐར་ཕྱིན་པར་མི་འགྱུར་བ་དང་།རྒྱུད་སྡེ་བཞི་ནས་གསུངས་པའི་ལས་གང་སྒྲུབ་ཀྱང་གཏོར་མ་སྔོན་དུ་བཏང་ནས་བྱ་དགོས་པ
དང་།ལཱས་གང་དང་གང་ཡིན་པ་དེའང་གཏོར་མ་ལ་རག་ལས་པ་དང་།གཏོར་མ་ཚུལ་བཞིན་བཏང་ན་ལྷག་པའི་ལྷ་མཉེས་ཤིང་བཀའ་སྡོང་རྣམས་མགུ་བས་ལས་དེ་དང་དེ་རྣམས་མྱུར་དུ་འགྲུབ་པར་འགྱུར་བར་གསུངས་ཤིང་།ལྷག་པར་འདིར
བཤད་པའི་གཏོར་མ་འདི་དག་ནི་འཇམ་དཔལ་རྩ་རྒྱུད་དང་།ལེགས་གྲུབ་ཀྱི་རྒྱུད་དང་།དཔུང་བཟང་གི་རྒྱུད་སོགས་བྱ་བའི་རྒྱུད་མཐའ་དག་དང་།ལྷག་པར་བདུད་རྩི་འབྱུང་བའི་རྒྱུད་དང་ཁ་འབར་མའི་གཟུངས་ཆེ་ཆུང་གཉིས་རྣམས་ནས་གསུངས

ཤིང་བདུད་རྩི་འབྱུང་བའི་རྒྱུད་ཀྱི་འགྲེལ་པ་ཇོ་བོ་རྗེ་དཔལ་ལྡན་ཨ་ཏི་ཤས་མཛད་པ་དང་།བདུད་རྩི་འབྱུང་བའི་རྒྱུད་དང་།ཁ་འབར་མའི་གཟུངས་ཀྱི་དགོངས་པ་ལྟར་ཇོ་བོ་རྗེས་མཛད་པའི་ཆུ་གཏོར་གྱི་ཆོ་ག་དང་།ཇོ་བོ་རྗེ་ནས་བཟུང་བཀའ་གདམས
གོང་མ་རྣམས་ཀྱི་ཕྱག་བཞེས་སུ་མཛད་པ་ལྟར་ཆོས་ཀྱི་རྒྱལ་པོ་ཙོང་ཁ་བ་ཆེན་པོས་མཛད་པའི་གཏོར་མ་བརྒྱ་རྩའི་ཆོ་ག་དང་།མདོ་རྒྱུད་བསྟན་བཅོས་དེ་དག་ཐམས་ཅད་ཀྱི་དགོངས་པ་གཅིག་ཏུ་དྲིལ་ནས་དེར་སང་གི་གདུལ་བྱ་རྣམས་ཀྱིས་ལག
ཏུ་བླང་བདེ་བར་བཀོད་པ་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་གཏོར་མ་བརྒྱ་རྩ་དང་།འབྱུང་བཞི་སོགས་གཏོར་མའི་ཆོ་ག་འདི་དག་ལ་ཡིད་ཆེས་ཀྱི་དད་པ་བརྟན་པོ་བསྐྱེད་ནས་ཉིན་རེ་བཞིན་ཉམས་ལེན་ལ་སྦྱར་ན་སྔར་བཤད
པའི་ཕན་ཡོན་དེ་དག་འབྱུང་བར་གདོན་མི་ཟ་བས་བློ་གྲོས་དང་ལྡན་པ་རྣམས་ཀྱིས་ཚུལ་འདི་ལ་ངེས་པ་རྙེད་པར་བྱའོ།།སྨྲས་པ།གང་ལ་འབད་པས་རླབས་ཆེན་ཚོགས་བསྐྱེད་ཅིང་།།ཕྱི་ནང་འགལ་རྐྱེན་ཐམས་ཅད་སེལ་བྱེད་པ།།ལམ་གྱི་གནང
ཚད་གཏོར་མའི་ཉམས་ལེན་ལ།།འབད་པར་བྱེད་པ་སྔོན་བྱོན་དམ་པས་བསྔགས།།འདུ་འཛི་སྤངས་ཏེ་དབེན་པའི་རི་སུལ་དུ།།དྲང་སྲོང་ཆེན་པོའི་སྤྱོད་ཚུལ་ལ་གནས་ནས།།ལུས་དང་ལོངས་སྤྱོད་དགེ་ཚོགས་ཀུན་གཏོང་བའི།།ཕྱི་ནང་གསང་བའི་
གཏོར་མ་ཤེས་རྣམས་བསྔགས།།གར་སྣང་སྒྱུ་མ་ལྟ་བུར་རྟོགས་གྱུར་ཅིང་།།ཉམ་ཐག་འགྲོ་ལ་སྙིང་རྗེས་རབ་བསྐྱོད་ནས།།ཐབས་ཤེས་ཆ་ཚང་གཏོར་མ་གཏོང་ཤེས་པ།།དེ་འདྲ་དེ་ནི་རྒྱལ་བས་བསྔགས་པའི་གནས།།སྐྱེས་བུ་གསུམ་གྱི་ལམ་གྱིས

རྒྱུད་སྦྱངས་ཤིང་།།ཟབ་གསལ་གཉིས་མེད་ལྷ་ཡི་རྣལ་འབྱོར་ལ།།གནས་ནས་མཆོད་སྦྱིན་གཏོར་མར་བརྩོན་པ་ནི།།མཆོག་མཐུན་དངོས་གྲུབ་སྒྲུབ་པའི་ཉེ་ལམ་མོ།།ཚུལ་འདིར་འབད་ལས་དུང་དང་ཀུན་ད་ལྟར།།རབ་དཀར
དགེ་བ་གང་ཞིག་ཐོབ་པ་དེས།།འགྲོ་ལ་ལམ་བཟང་མཚོན་པའི་མིག་གཅིག་པུ།།བསྟན་པ་རིན་ཆེན་སྒྲོན་མེ་འབར་གྱུར་ཅིག།ཅེས་གཏོར་མ་བརྒྱ་རྩའི་ཁྲིད་ཡིག་དངོས་གྲུབ་ཀུན་འབྱུང་ཞེས་བྱ་བ་འདི་ནི་སྔ་མོ་ནས་དགའ་ལྡན་དར་རྒྱས་གླིང་གི་གྲྭ་རིགས་དགེ་སློང་བསོད་ནམས
ཆོས་གྲགས་སོགས་དང་ལྡན་མང་པོས་བསྐུལ་ཞིང་།ཉེ་ཆར་ལུགས་གཉིས་ཀ་ལ་མཁྱེན་སྤྱན་མཆོག་ཏུ་ཡོངས་པ་དང་ཧ་ན་མཁན་པོ་ཆོས་མཛད་བསྐལ་བཟང་བསྟན་འཛིན་རྣམ་རྒྱལ་གྱིས་ནན་ཆེན་པོས་བསྐུལ་བ་ལ་བརྟེན་ནས།ཡང་དག་པར་རྫོགས་པའི་སངས་རྒྱས་ནས་བཟུང་དམ་པ་བར་མ་ཆད་པ་ལས
བརྒྱུད་པའི་གཏོར་མའི་མན་ངག་ལེགས་པར་ཐོབ་པ་རྒྱལ་ཁམས་པ་དགེ་སློང་ཡེ་ཤེས་རྒྱལ་མཚན་གྱིས་ཕོ་བྲང་ཆེན་པོ་པོ་ཏ་ལའི་གཟིམ་ཆུང་བདེ་བ་ཅན་དུ་སྦྱར་བའོ།།འདིས་ཀྱང་ཐུབ་པའི་བསྟན་པ་རིན་པོ་ཆེ་ཕྱོགས་ཀུན་ཏུ་འཕེལ་ཞིང་རྒྱས་པར་གྱུར་ཅིག།